Document ID: /fineweb-2-swissfilter-quality_10-filterrobots/filtered/01798.jsonl.gz/1814

Hoi Mitenand
Au ösers zwot letste Wocheend isch scho wieder verbi. S Wocheend hat dasmol bereits scho am Schmutzigedonstig z Appezell agfange. Paar Narre hend sich als Mexikaner verkleidet und sind an Schmudo of Appezell gange.
A parne Narre hetmo de Schmudo soger no am Fritig agse. Den am Fritig simmo wieder offiziell als Dorfnarre onderwegs gse und hend im Landhus z Abtwil agfange. Isch en supo gse und me hönd ös ohni grosse Stress chöne of da Wocheend istimme. Noch em Landhus simmo den of Gossau gange und hend i de Geisterbar nomol en dörre ge. Obwohl mer a dem Obet nüd vollzählig gse sind, hemmo glich en super Uftrett gha. Do de OG wäret em Uftrett mol no chorz abglenkt gse isch, hemmo den au no spontan no mösse improvisiere. Abo au da isch ke Problem gse und isch bim Publikum guet acho.
Am Samstig isches den au scho wiedo früeh los gange. Am halbi zölfi simmo bereits go schminke. Den am Zwo het de Omzog i Appezell agfange. Au dasjohr hets wieder viel verschiedeni und vielfälltgi Wäge gha. De Omzog het dasjohr chli länger duuret, do anschienend en Bus of de Strecki abglege isch und de zerst het mösse abgschlept werden. Do mo abo supo Omzogswetter gha hend, isch da ke Problem gse. Noch em Omzog hemmo chöne chli „usruebe“ bis am Nüni. Am Nüni hemmo nämli ösen erste Uftrett a dem Obet gha. Mer sind au die erste gse wo i de Plattenegg gspielt hend. Au do isch de Platz scho voll gflöllt gse und s Publikum het super mitgmacht. De letst Uftrett isch den bim Sterneplatz gse. Au do isches wieder e wahri Freud gse, vor so vielne Lüüt z spiele.
So noch dem intensive Wocheend mömo ös wieder chli erhole dasmo den nöchst Woche z Stää nomel alles chönd ge. I wünsche eu allne e schöni Woche und me gsiet sich spötistens nöchste Samstig z Stää am Maskeball.
Es Grüsst
De Guggeblogger